Összefoglalás az 5. tanulmányról
Jeremiás próféta szomorúsága

„Rávettél Uram engem és rávétettem, megragadtál engem és legyőztél! Nevetségessé lettem minden időre, mindenki csúfol engemet.” (Jer. 20,7.) 
Sokan vélik úgy, hogy az Úr kemény, büntető és bosszúálló, ám ez a vélekedés csupán a felületes olvasás következménye. Isten szereti az emberiséget, és meg akarja menteni, ezért olykor keményen feddő, vagy büntető üzenettel küldi prófétáit, hogy kellő figyelmeztetést kapjunk minden időben. Jeremiás korában Izrael hitehagyása már oly méreteket öltött, hogy a papokat és a prófétákat istentelenség jellemezte, álnokság, igazságtalanság, paráznaság, hazugság, és a népet is erre a téves útra vezették. Jeremiás munkássága és helyzete a megtérésre intés vonatkozásában szinte a lehetetlenség határait súrolta. Elkeseredése emberi szemszögből nézve teljesen érthető, hiszen csaknem olyan sikertelen volt, mint Noé az özönvíz előtt. Ráadásul még bántalmazták is érte. Passur pap megvesszőztette, majd kalodába záratta, hogy lelkileg is megtörje. Nem járt messze céljától az ellenség, hisz Jeremiás szívének mélységéből csak úgy ömlött Isten felé a panasz és a bánkódás áradata, amikor már helyzete elviselhetetlenné vált számára. Odáig jutott, hogy többet nem szól az Úr nevében, de mintha égő tűz volna szívében és csontjaiban, olyan erővel késztette Isten Lelke. Sokan rágalmazták, fenyegették, és bosszút akartak állni rajta. Mély lelki válsága, szomorúsága Jób szavaira emlékeztet, ahogy szenvedései és lelki, fizikai fájdalmai teljesen letaglózták emberi természetét.

Az Úr jelenléte emelte ki Jeremiást ebből a válságból, és akkor érezhette, hogy Istene vele van, pontosan az ígéretnek megfelelően. Az Úr számunkra is megígérte, hogy ha hirdetjük az evangéliumot, velünk lesz minden napon a világ végezetéig. Ő sohasem csap be minket. A becsapás Sátán módszere. Ha valakinek igazán panaszra van oka, az Úr az. Leküldte hát Jeremiást a fazekas házába, hogy szemléltesse, mi mindent tett meg Izraelért, és milyen gondosan, jóságosan bánt vele. Ezt mi is tapasztalhatjuk saját életünkben, de a mi válaszunk a hűség és az engedelmesség legyen. Hallgassunk végidei prófétánkra, mert az az út vezet a Menny felé! Ne keserítsük Istenünket, ahogy tette ezt Izrael népe Jeremiással és az Úrral! Csodálatos az Isten szeretetteljes következetessége is a megátalkodott és a megtérő népekkel szemben. Ha a nép megtér, akkor Ő is eláll eredeti, büntető szándékától. Ezek a próféciák feltételesek, szemben a Megváltási Terv feltétel nélküli próféciáival, mint megváltás, második eljövetel, feltámadás, újjáteremtés. Ezek, nem a mi engedelmességünkön múlnak, de az, hogy miként veszünk ebben részt, az már igen. 

Sokan hitték Jeremiás korában és hiszik ma is, hogy nem vész el a törvény a paptól, a tanács a bölcstől, az Ige a prófétától, de ez is csak az engedelmesség függvénye, mert bizony elveszhet, és el is veszik az istentelen papoktól, a hamis prófétáktól. Szóljon ez a múltbeli figyelmeztetés Isten a ma élő népének, akik már mennyei örökségük felé tekintenek, bár van még elvégzendő munkájuk itt a Földön, és nem is kevés. Jeremiáshoz hasonlóan inteni és figyelmeztetni kell az istentelen világot a rá váró veszedelemre, és a még nyitva álló megtérés lehetőségére. Adjon ehhez az Úr nekünk lelki ébredést és mennyei erőt az Ő ígérete szerint! Ámen!

